Davíð Kjartansson sigraði á Stórmóti Árbæjarsafns og T.R Stórmót Taflfélags Reykjavíkur og Árbæjarsafns fór fram í blíðskaparveðri í Árbænum í dag . Hátíðardagskráin hófst með lifandi tafli , en skákmeistararnir Guðmundur Kjartansson og Jóhann H. Ragnarsson stýrðu þar lifandi fólki til orrustu á reitunum 64 . Gaman var að sjá þátttöku allra aldurshópa í lifandi taflinu og voru margar fjölskyldur mættar til leiks íklæddar búningum peða , riddara , biskupa , hróka , drottninga og kónga . Rimmunni lauk með jafntefli , en Jóhann sá sér þann kost vænstan að þráleika eftir að sóknir höfðu gengið á báða bóga . Það var svarta drottningin ( Svanhildur Konráðsdóttir ) sem þráskákaði þar til kapparnir sættust á jafntefli . Að lifandi tafli loknu fluttu skákkappar sig í Kornhúsið þar sem fram fór hraðskákmót . Mót þetta er fyrir löngu orðið óopinbert upphaf skákvertíðarinnar , en aðsóknarmet var slegið að þessu sinni og mættu til leiks 51 bókstaflega á öllum aldri . Skákvígum þessum lauk með sigri Davíðs Kjartanssonar sem fór taplaus í gegnum mótið og leyfði einungis jafntefli við Tómas Björnsson . Tómas fór líka taplaus í gegnum mótið en var full sáttfús og lenti að lokum í 3. sæti . Guðmundur Kjartansson skaut sér á milli þeirra félaga , tapaði aðeins fyrir Davíð en var vægðarlaus við aðra . Skákstjóri var Torfi Leósson . Taflfélag Reykjavíkur vill koma þökkum til allra sem tóku þátt í þessum skemmtilega viðburði á Árbæjarsafninu í dag . Stórmót TR og Árbæjarsafns 14. ágúst 2011 - Heildarúrslit 1 Davíð Kjartansson 6,5 v . 21 Freygarður Þorsteinsson 4 22 Jóhanna Björg Jóhannsdóttir 4 25 Sigurlaug Regína Friðþjófsdóttir 3,5 46 Ásta Sóley Júlíusdóttir 2 48 Þorsteinn Freygarðsson 1,5 myndir Myndir : Sigurlaug Regína Friðþjófsdóttir og Jóhann H. Ragnarsson